**Dôvodová správa**

# A. Všeobecná časť

Návrh zákona, ktorým sa dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (ďalej len „návrh zákona“) predkladajú poslanci Národnej rady Slovenskej republiky (ďalej len „NR SR“) Štefan Kuffa a Miroslav Kadúc.

**Hlavným cieľom návrhu zákona je upraviť zákon č. 8/2009 Z. z. o cestnej premávke a o zmene a doplnení niektorých zákonov v znení v znení neskorších predpisov (ďalej len „zákon o cestnej premávke“) tak, aby sa vo vymedzenom časovom úseku od 23.00 hod. do 5.00 hod. umožnilo nákladným vozidlám vymedzeným v § 35 ods. 3 zákona o cestnej premávke predchádzať na diaľnici a rýchlostnej ceste iné motorové vozidlá, pričom obmedzenia jazdy výhradne v dvoch jazdných pruhoch najbližšie k pravému okraju vozovky na ceste s tromi alebo viacerými jazdnými pruhmi podľa § 10 ods. 2 zákona o cestnej premávke zostáva zachované.**

 V dôvodovej správe k platnému zákonu o cestnej premávke bol takýto zákaz predchádzania pre nákladné vozidlá zdôvodnený tým, že „*ide o opatrenie, ktoré má zvýšiť plynulosť, a tým aj bezpečnosť cestnej premávky.*“ (dôvodová správa k návrhu zákona ČPT 782, 4. volebné obdobie). Prax však preukázala, že pri predchádzaní po diaľnici alebo rýchlostnej ceste nie je potrebné obmedzovať nákladné vozidlá v neskorých nočných a skorých ranných hodinách, teda v čase, kedy sú tieto cesty takmer prázdne práve s výnimkou tohto typu motorových vozidiel.

V tejto dôvodovej správe sa tiež uvádza, že „*návrh na zákaz je koncipovaný tak, aby spriechodnil cesty pre bežnú osobnú dopravu na jednej strane a na druhej strane, aby závažným spôsobom nezasiahol do nákladnej dopravy.“* V čase od 23.00 hod. do 5.00 hod. je však bežná osobná doprava minimálna a rýchlejších osobných automobilov je na cestách menej. Z tohto dôvodu je dnešná podoba zákona kontraproduktívna a zakazuje nákladným vozidlám predchádzanie iných motorových vozidiel aj v čase, kedy to vôbec nie je potrebné.

Predkladaný návrh zákona nemá vplyv na rozpočet verejnej správy.Návrh zákona nemá vplyv na podnikateľskú sféru, nevyvoláva sociálne vplyvy, vplyvy na životné prostredie a ani vplyvy na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

V platnom znení zákona o cestnej premávke je stanovený zákaz predchádzať iné motorové vozidlo pri jazde po diaľnici alebo rýchlostnej ceste pre vozidlá kategórie N (teda motorové vozidlá s najmenej štyrmi kolesami projektované a konštruované na prepravu tovaru), ktorých najväčšia prípustná celková hmotnosť presahuje 7 500 kg (spadajú sem vozidlá N3 a čiastočne aj N2), ako aj pre jazdné súpravy, ktorých najväčšia prípustná celková hmotnosť presahuje 7 500 kg.

Aj zahraničné odborné výskumy (výskum *Louisiana State University* z roku 2009, resp. výskum *University of California* v *Irvine* z roku 2007) preukázali, že vyčlenenie nákladných vozidiel mimo ľavého jazdného pruhu na málo frekventovaných cestách neprináša želaný efekt. Podľa týchto výskumov má takéto obmedzenie vplyv na plynulosť a rýchlosť cestnej premávky len na výrazne vyťažených úsekoch ciest (minimálne 1300 áut za hodinu na daný úsek, pričom aspoň 10% z nich majú byť nákladné vozidlá). Slovenské diaľnice a rýchlostné cesty však nie sú v nočných hodinách takto výrazne zaťažené a zmiernenie existujúceho zákazu by zvýšilo cestovný komfort pre vodičov nákladných áut.

**Návrh zákona preto zakotvuje pre uvedené typy nákladných vozidiel** **z tohto zákazu výnimku – v čase od 23.00 do 5.00 hodiny sa nákladným vozidlám umožňuje predchádzať na diaľnici iné vozidlá. Zároveň sa však ponecháva pre tieto typy nákladných vozidiel obmedzenie jazdy výhradne v dvoch jazdných pruhoch najbližšie k pravému okraju vozovky na ceste s tromi alebo viacerými jazdnými pruhmi podľa § 10 ods. 2 zákona o cestnej premávke.**

**Prijatím tohto návrhu zákona sa zároveň dosiahne efektívnejšie využívanie našich diaľnic a umožní komfortnejšie použitie našich ciest najmä „nočným vodičom,“ pre ktorých je rýchla a bezpečná cesta nutným predpokladom ich každodennej práce.** Zlepšenie kvality dopravných podmienok pre tento typ vodičov sa v konečnom dôsledku odzrkadlí aj vo vzťahu k bežným vodičom osobných automobilov - nákladné automobily, ktoré vďaka odstráneným obmedzeniam zvládnu svoju cestu už počas noci, nebudú v denných hodinách v takom rozsahu zaberať priestor na diaľnici, čím sa zvýši plynulosť a rýchlosť cestnej premávky.

**Čl. II**

Vzhľadom na legisvakačnú dobu sa termín nadobudnutia účinnosti návrhu zákona navrhuje na 1. september 2014.

**DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Štefan Kuffa a Miroslav Kadúc

**2. Názov návrhu zákona:** návrh zákona, ktorým sa dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení v znení neskorších predpisov

**3. Predmet návrhu zákona:**

nie je upravený v primárnom práve Európskej únie,

nie je upravený v sekundárnom práve Európskej únie,

nie je upravený v judikatúre Súdneho dvora Európskej únie.

**Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.**

**Doložka**

**vybraných vplyvov**

**A.1. Názov materiálu:** návrh zákona, ktorým sa dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení v znení neskorších predpisov

**Termín začatia a ukončenia PPK:** *bezpredmetné*

**A.2. Vplyvy:**

|  |  |  |  |
| --- | --- | --- | --- |
|   |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |   | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |   |
| 3. Sociálne vplyvy |  | x |   |
| – vplyvy na hospodárenie obyvateľstva, |  | x |   |
| – sociálnu exklúziu, |   | x |   |
| – rovnosť príležitostí a rodovú rovnosť a vplyvy na zamestnanosť |   | x |   |
| 4. Vplyvy na životné prostredie |   | x |   |
| 5. Vplyvy na informatizáciu spoločnosti |  | x |   |

**A.3. Poznámky**

*bezpredmetné*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a stanovisko tohto ministerstva tvorí súčasť predkladaného materiálu.*